Francezul David Sanchez a fost numit director tehnic executiv al echipei de Formula 1 Alpine, o poziţie nou creată în organigramă, informează AFP.
El îşi va avea biroul la Enstone (Anglia), unde se află departamentul de şasiuri al echipei franceze.
"În această poziţie nou creată, David va superviza departamentul tehnic de la Enstone şi va avea responsabilitatea generală pentru performanţa echipei, chestiunile de inginerie şi aerodinamică", a precizat într-un comunicat Bruno Famin, team principal al Alpine F1, conform Agerpres.
Alpine trece printr-o perioadă dificilă şi nu a obţinut încă niciun punct în campionatul mondial cu cei doi piloţi ai săi, francezii Pierre Gasly şi Esteban Ocon, după cinci Mari Premii. În ultimele luni au avut loc mai multe remanieri la conducerea echipei.
"David va conduce domeniile cheie ale structurii tehnice cu trei piloni, dezvăluită recent, cu Ciaron Pilbeam (director tehnic de performanţă), Joe Burnell (director tehnic inginerie) şi David Wheater (director tehnic aerodinamică), toţi raportându-i lui", se arată în comunicat.
Sanchez, în vârstă de 44 de ani, a lucrat deja pentru Alpine când această echipă se numea Renault F1. El şi-a început aici cariera în 2005, când echipa a câştigat campionatul mondial al constructorilor şi pe cel al piloţilor graţie spaniolului Fernando Alonso.
Sanchez a fost apoi timp de 10 ani la Ferrari, apoi, pentru foarte scurt timp, la McLaren.
"Este evident că performanţele maşinii şi traiectoria de dezvoltare nu au evoluat într-un ritm suficient în raport cu ambiţiile noastre colective. Aşteptăm cu nerăbdare să-l întâmpinăm pe David şi să muncim din greu împreună pentru a obţine succesul final", a subliniat Bruno Famin, citat în comunicatul.